“ประจิน” คาดลงนามสัญญาเดินรถไฟฟ้าสายสีน้ำเงินกับเอกชนได้ ก.ค.นี้
"ประจิน" คาดลงนามสัญญาเดินรถไฟฟ้าสายสีน้ำเงินกับเอกชนได้ ก.ค.นี้
20 พ.ค. 2558

พล.อ.อ.ประจิน จั่นตอง รมว.คมนาคม เปิดเผยว่า จะเร่งรัดการเปิดให้บริการรถไฟฟ้าสายสีม่วง(บางใหญ่-บางซื่อ) ให้เร็วกว่าเดิมที่จะเปิดให้บริการได้กลางปี 59 ประมาณ 4 เดือน โดยในเดือนพ.ย.-ธ.ค.58 จะส่งมอบรถไฟฟ้าได้ครบ จากนั้นจะมีการทดสอบการเดินรถในช่วง ม.ค.-มี.ค.59 จากนั้นจะสามารถกำหนดเปิดให้บริการแบบเต็มรูปแบบอย่างไม่เป็นทางการได้ในช่วง เม.ย.-พ.ค.59 และเปิดบริการอย่างเป็นทางการในวันที่ 12 ส.ค.59
ส่วนความคืบหน้าการเดินรถไฟฟ้าสายสีน้ำเงินส่วนต่อขยาย(หัวลำโพง-บางแค และบางซื่อ-ท่าพระ)นั้น พล.อ.อ.ประจิน กล่าวว่า ขณะนี้ได้ลงนามเห็นชอบตามมติคณะกรรมการ(บอร์ด) การรถไฟฟ้าขนส่งมวลชนแห่งประเทศไทย(รฟม.) ที่ให้ดำเนินการคัดเลือกเอกชนโดยการเจรจาตรงกับบริษัท รถไฟฟ้ากรุงเทพ จำกัด (มหาชน) หรือ BMCL ตามมาตรา 16 แห่งพ.ร.บ.ร่วมทุนฯ 2535 ซึ่งได้มอบหมายให้ปลัดกระทรวงคมนาคมเร่งเสนอเรื่องไปที่คณะกรรมการพัฒนาการเศรษฐกิจและสังคมแห่งชาติ (สศช.) ภายในสัปดาห์หน้า
ทั้งนี้ ภายในเดือน ก.ค.58 จะต้องลงนามในสัญญากับผู้เดินรถให้ได้ ซึ่งจะทำให้เปิดเดินรถล่าช้าจากแผนประมาณ 4-6 เดือน จากเดิมที่จะเปิดให้บริการเดินรถปลายปี 61 เป็นต้นปี 62 ส่วนรางนั้นจะเสร็จก่อน โดยขณะนี้การก่อสร้างมีความคืบหน้าประมาณ 60%
ขณะที่โครงการถไฟฟ้าสายสีส้ม(ตลิ่งชัน-ศูนย์วัฒนธรรม-มีนบุรี)ว่า จะเสนอที่ประชุมคณะกรรมการจัดระบบการจราจรทางบก(คจร.) ในเดือนมิ.ย.นี้ เพื่อพิจารณาในเรื่องที่ รฟม.ได้เสนอปรับเปลี่ยนแนวเส้นทางช่วงที่ผ่านประชาสงเคราะห์มาเป็นแนวถนนพระราม 9 ว่าจะเห็นด้วย หรือให้ รฟม.ดำเนินการตามเดิมที่กำหนดไว้ในแผนแม่บท
ส่วนกรณีที่ประชาชนคัดค้านเรื่องเวนคืนนั้น จะต้องพิจารณาผลประโยชน์ส่วนรวมเป็นหลัก โดย รฟม.จะต้องแก้ปัญหาผู้ที่ได้รับผลกระทบ ซึ่งคาดว่าจะสรุปสายสีน้ำเงินในเรื่องการเดินรถและสายสีส้มเพื่อเสนอครม.ได้ก่อน จากนั้นจะเสนอสายสีชมพู(แคราย-มีนบุรี) และสายสีเหลือง (ลาดพร้าว-สำโรง) เป็นลำดับต่อไป
ทั้งนี้ การเดินรถสายสีเขียวใต้(แบริ่ง-สมุทรปราการ)นั้น อยู่ระหว่างรอคำตอบจากกรุงเทพมหานคร(กทม.) ซึ่งทราบว่า กทม.ต้องการเดินรถทั้งสีเขียวใต้และสีเขียวเหนือ (หมอชิต-สะพานใหม่-คูคต) โดยขอพิจารณาทั้ง 2 ส่วนจากนั้นจะให้คำตอบ ซึ่งกระทรวงคมนาคมเห็นว่าขอให้แยกพิจารณา โดยให้คำตอบส่วนใต้ก่อน หากไม่รับเดินรถ รฟม.จะได้เป็นผู้เดินรถเอง